Bya Anthony Ssempereza
OLINA ennyumba z’abapangisa, oli mupangisa oba oteekateeka kuzimba. Omanyi amateeka agakufuga oba nedda?
Ekituufu kiri nti bangi bazimbye ennyumba z’abapangisa ne bateekawo amateeka okukugira abantu okwonoona ennyumba zaabwe naye nga tebamanyi bwe kikolebwa ekireetera abapangisa okubatawaanya n’okugamenya.
Gorreti Nabaseeta e Nsambya yategeezezza nti amateeka gano bw’otagabawa ennyumba zino bazonoona ate nga tolina gy’ogenda kumuloopa. Olaba n’abamu bagaana okusasula ssente ate n’ennyumba ne bagiremeramu.
ENDAGAANO y’obupangisa
Ayogerera ekitongole Ekiramuzi, Erias Kisawuzi agambye nti balandiroodi n’abapangisa bandibadde bakola endagaano y’obupangisa. Eno eringa endagaano endala yonna. Eyitibwa ‘Contract Act’ efugibwa amateeka.
Ebirina okubaamu
Tebaamu kuwaliriza n’okunyigiriza buli ludda ate mulina okukkaanya ku bintu ebirimu omuli omuwendo gw’ensimbi n’amateeka.
Okugenza ennyumba epangisibwa erina okutuukana n’omutindo nga ddala erina ebisaanyizo byonna nga kaabuyonjo n’ebinaabiro.
Ennyumba erina okutuukiriza ekyo ekyagipangisisa. Bw’eba yaakusulamu togifuula bbaala, oba loogi oba okukoleramu ebicupuli. Wano oba omenya endagaano. Singa omenya endagaano nnannyini nju emuwa obuyinza okukugobamu n’okukuwawaabira.
Okugoba omupangisa mu nnyumba
Omupangisa olina okusasula omwezi gw’osulamu era Landiroodi akuwa ebbanga lya mwezi okuvaamu bwe wabaawo obuzibu. Kyokka omupangisa ateekwa okusasula omwezi ogwo gwavudde mu nnyumba.
Singa omupangisa abadde asasula mwaka era bamuwa omwaka mulamba okunoonya ennyumba endala era ateekwa okusasula.
Landiroodi tokkirizibwa kuwangula luggi oba okuggyako ebbaati ku nnyumba ng’ogoba omupangisa kubanga bw’okola kino obeera omenye endagaano nga n’ennyumba tekyalina bisaanyizo bya kugisulamu. Era omupangisa ayinza okukuwawaabira.
Landiroodi alina obuyinza obufulumya omupangisa kyokka aba LC n’aba poliisi abassa emikono ku ndagaano balina okubaawo. Poliisi tekkirizibwa kusuula bintu bya mupangisa bweru okuggyako nga kkooti ebakkirizza.
Singa omupangisa alemera mu nnyumba olwo Landiroodi agenda mu kkooti n’afuna ‘Distress for Lent’ eno emuwa obuyinza okubowa ebintu by’omupangisa alemedde mu nnyumba ate ng’agaanyi n’okusasula.
Amateeka amalala agateekebwawo
Omupangisa takkirizibwa kukubira kkerere ku nnyumba zange ng’okuwogganya leediyo.
Ateekwa okusasula mu budde obwamuweebwa. Abamu bw’oyisaawo nga bakukuba fayini.
Okuyonja kaabuyonjo tteeka era mulina kuziyonja mu mpalo.
Tokkirizibwa kufumbira ku masannyalaze nga n’abamu bagaggyako ku makya ne bagazzaako olweggulo.
Ennyumba ezimu tebakkirizaako bapangisa balina baana oba okukyaza abagenyi.
Omupangisa bw’afiirwa oba bw’afa omulambo guyita buyisi teguleetebwa ku nnyumba kw’apangisa.
Abalina amaka okumpi n’enju z’abapangisa tebaagalako bavubuka nga babatya okuganza bawala baabwe.
Ennyumba olina okugireka nga bwe wagisanga ng’era bw’oba olina kyoyonoonye osasula.
Ku nnyumba okuli ekikomera ne ggeeti bwe ziwera ssaawa ttaano omupangisa tayingira, era abamu bagulirira omuserikale akuuma okubaggulira.
Abapangisa abalina mmotoka bateekwa okusasula ssente ez’enjawulo ez’obukuumi.
Omupangisa tassaako ttaala y’ebweru nga tezinnawera ssaawa ssatu. Ate ateekwa okukeera okugiggyako.
Omupangisa alina okukozesa ettaala ya energy saver etesukka emu mu buli kisenge.
Tokkiriza kukuba misumaali ku bisenge wadde okussaako ebipande ne ggaamu era buli mwezi ayingiramu okulaba ennyumba ze.
Omupangisa takkirizibwa kufumbira mu nnyumba ne ku lubalaza lwayo.
Ennyumba bwogisanze bw’olina okugireka ng’ogivaamu era bangi bwaba agivaamu aleka agisizeeko langi. Kino kitegeeza nti bw’oba oyingira olina okusasula emyezi ena mu kifo kyesatu ng’ogumu gusigalayo okusasula ebintu byoyonoonye.
run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn